  Анжелика Тихонова корреспондент Машина нуллӥсьёс понна «Яндекс.Навигатор» ватсэт удмурт кылын вераськыны кутскиз. Россиысь калыкъёслэн кылъёссы пӧлын удмурт кыл ватсэтын нырысетӥез луиз. Со сярысь ивортодэтъя «Удмуртия» агентстволэн корреспондентэзлы кылъёсты но кылтэчетъёсты одӥгез берыктӥсь, Удмуртиысь Калыкъёслэн эшъяськон юртысьтызы ӧнерчи Александр Бикузин вераз. Навигаторез удмурт кылэ берыктыны кичӧлтонэн тодмо удмурт программист Григорий Григорьев потӥз. Кызьы пусйиз Александр Бикузин, сотэк та бадӟым уж ӧз пӧрмысал. Нош «Яндекс» компаниен герӟаськыны Удмуртилэн тӧроезлэн Россиысь азьмурт бордын оскем муртэз - Удмуртиысь кивалтэтлэн тӧроезлэн воштӥсез Михаил Хомич юрттӥз. Малпан кылдӥз вал тулыс, Герберлы дасяськон улсын, куноос Гербере мынон сюресэз мед шедьтозы шуыса удмурт озвучкаен. Но соку малпан но ӧй вал, «Яндекс» компаниозь вуом шуыса. Тау Михаил Хомичлы, ми солы вазиським, со нуналэ ик со «Яндекс» компаниен огкыл шедьтыны быгатӥз но, ужмы пишмиз Александр Бикузин, «Яндекс.Навигатор» ватсэтлы кылъёсты удмуртэ берыктӥсьНавигаторын веранъёсты удмурт кылын Александр Бикузин но солэн ужъюлтошез Августина Михайлова гожтӥзы. Со сяна, Александр Бикузинлэн верамезъя, «Яндексысь» ӧнерчиос веранъёсты тодмо адямиен гожтыны куризы на. Нырысь-валысь чакламъя, сюрестӥ нуись кылъёсты «Брангурт песянайёс» коллективлэн кивалтӥсез Ольга Туктарева лыдӟоз. Пусъём, GPS-навигатор удмурт кылын 2020-тӥ арын гудырикошконэ вераськыны кутскиз вал ини. Но соку со нимысьтыз чӧлсконпусъя гинэ ужаз. Нош табере удмурт кылын вераськись «Яндекс.Навигатор» ватсэтэз  но  вузкаронниосысь кыскыны луоз. Нялтас вераса, «Яндекс.Навигатор» удмурт кылын 14-тӥ толшоре - удмурт югдытӥсьлэн, гожъясьлэн Кузебай Гердлэн вордӥськем нуналаз - ужаны кутскиз. Тодэ вайытом, толон солэн Ижкарысь синпелетэз доры сяська понон ужрад ортчиз.  Тегъёс: Мерлык Ижкар Удмуртия удмуртъёс удмурткыл Технологиос 100ар  